Liderul USR Cătălin Drulă atrage atenţia că datoria publică a ajuns la 52,4% din PIB în februarie 2024, ceea ce este o încălcare a legii responsabilităţii fiscal-bugetare. El îi solicită premierului Ciolacu să prezinte de îndată planul de reducere a cheltuielilor şi adaugă că „România nu mai poate funcţiona pe datorie, cu împrumuturi la unele dintre cele mai mari dobânzi din Europa”.
„Atenţie! Datoria publică a ajuns la 52,4% din PIB în februarie 2024. Este o încălcare a legii responsabilităţii fiscal-bugetare. Îi cer lui Marcel Ciolacu să prezinte de îndată planul de reducere a cheltuielilor. România nu mai poate funcţiona pe datorie, cu împrumuturi la unele dintre cele mai mari dobânzi din Europa.
Potrivit legii responsabilităţii fiscal-bugetare, depăşirea pragului de 50% din PIB a datoriei publice ar trebui să declanşeze imediat un plan de reducere a cheltuielilor şi a datoriei. În loc să vină cu un plan clar, guvernul lui Marcel Ciolacu alege să ignore legea.
În schimb, ce vor să facă e să aranjeze cifrele din pix. În ianuarie, datoria de 50,2% din PIB a fost 'revizuită', din pixul ministrului Finanţelor al PNL, la 49,9%”, a scris Cătălin Drulă, marţi pe Facebook.
„Generațiile viitoare, condamnate să plătească datoriile”
El a mai precizat că „nu mai pot merge cu ascunderea adevărului”.
„E timpul ca Marcel Ciolacu să iasă în faţa românilor şi să spună unde s-au dus banii împrumutaţi, să prezinte un plan real de reducere a cheltuielilor şi să oprească imediat jaful public. Datoria României afectează viaţa fiecăruia dintre noi.
Banii împrumutaţi astăzi de Ciolacu şi Ciucă pentru sinecuri şi pensii speciale vor trebui plătiţi, cu dobândă, de viitoarele generaţii. Pe 9 iunie, nu îi lăsa să îţi fure viitorul. Dreapta Unită va opri jaful public şi va lăsa mai mulţi bani în buzunarele românilor care muncesc cinstit”, a conchis Drulă.